《云谷为玉笥道人赋》
元代·邓雅

幽意在云谷，高风怀考亭。东西虽异地，复此托嘉名。

杳霭翠峰合，氤氲佳气生。窗虚白日晚，衣润暑天清。

坐石对仙客，焚香观道经。松花宜酒味，泉响当琴声。

窈窕绝尘鞅，逍遥违世情。何当托栖遁，服食致遐龄。

作者简介：邓雅（1328—？），字伯言，江西峡江县（明初峡江地域属新淦县）人，曾中元代明经科。明洪武中，以郡举入京。太祖命赋钟山诗，稿既呈，其中一联，太祖大喜，以手拍案高诵之。雅以为帝怒，惊死于墀下，扶至东华门始醒。授谕德，寻辞归。与梁寅（新余名士）友善，讲学于石门山中。邓雅工诗，气味冲澹，颇有自然之致，以能诗而鸣东南。著有《玉笥集》九卷，凡数百篇，录于《四库全书》。